“บล.กสิกรไทย” คาดกรอบดัชนีสัปดาห์หน้า 1,635-1,705 แนะจับตาฟันด์โฟลว์-ยูเครน-ตัวเลขศก.
“บล.กสิกรไทย” คาดการณ์หุ้นสัปดาห์หน้าเคลื่อนไหวในกรอบ 1635 – 1705 โดยมีปัจจัยสำคัญที่ต้องติดตาม ได้แก่ สถานการณ์โควิด-วิกฤตยูเครน-Fund Flow-ตัวเลขศก.
“บล.กสิกรไทย” คาดการณ์หุ้นสัปดาห์หน้าเคลื่อนไหวในกรอบ 1635 – 1705 โดยมีปัจจัยสำคัญที่ต้องติดตาม ได้แก่ สถานการณ์โควิด-วิกฤตยูเครน-Fund Flow-ตัวเลขศก.
5 มี.ค. 2565

บริษัทหลักทรัพย์กสิกรไทย จำกัด มองทิศทางการเคลื่อนไหวของดัชนีหุ้นไทยในสัปดาห์หน้า (7-11 มี.ค.) มีแนวรับที่ 1,655 และ 1,635 จุด ขณะที่แนวต้านอยู่ที่ 1,685 และ 1,705 จุด ตามลำดับ โดยสัปดาห์ที่ผ่านมา หุ้นไทยดิ่งลงหนักช่วงท้ายสัปดาห์ โดยดัชนี SET ปิดที่ระดับ 1,671.72 จุด ลดลง 0.49% จากสัปดาห์ก่อน ขณะที่มูลค่าการซื้อขายเฉลี่ยต่อวันอยู่ที่ 98,867.13 ล้านบาท ลดลง 1.14% จากสัปดาห์ก่อน ส่วนดัชนี mai ร่วงลง 0.59% มาปิดที่ 630.96 จุด
โดยหุ้นไทยแกว่งตัวผันผวนก่อนร่วงหนักปลายสัปดาห์ แม้จะได้รับอานิสงส์จากแรงซื้อต่อเนื่องของกลุ่มนักลงทุนต่างชาติ โดยเฉพาะหุ้นกลุ่มพลังงานที่ได้รับอานิสงส์จากราคาน้ำมันโลกที่ปรับตัวขึ้น ประกอบกับถ้อยแถลงของประธานเฟด สะท้อนว่าเฟดมีแนวโน้มปรับขึ้นดอกเบี้ยนโยบาย 0.25% ในการประชุมเดือนมี.ค. หากเงินเฟ้อสหรัฐฯ ไม่สูงไปกว่าที่คาด อย่างไรก็ดีหุ้นไทยร่วงลงอย่างหนักช่วงปลายสัปดาห์ตามตลาดหุ้นต่างประเทศ หลังสถานการณ์รัสเซีย-ยูเครนตึงเครียดมากขึ้น ประกอบกับมีปัจจัยลบจากสถานการณ์โควิดในประเทศ
ทั้งนี้ ปัจจัยสำคัญที่ต้องติดตาม ได้แก่ สถานการณ์โควิด-19 ทิศทางเงินลงทุนของนักลงทุนต่างชาติ สถานการณ์ตึงเครียดระหว่างรัสเซียและยูเครน รวมถึงการปรับน้ำหนักดัชนี MSCI และ FTSE ส่วนข้อมูลเศรษฐกิจสหรัฐฯ ที่สำคัญ ได้แก่ ตัวเลขนำเข้าและส่งออกเดือน ม.ค. ดัชนีราคาผู้บริโภคเดือน ก.พ. และจำนวนผู้ขอรับสวัสดิการว่างงานรายสัปดาห์ ขณะที่ปัจจัยต่างประเทศอื่นๆ ได้แก่ การประชุม ECB (10 มี.ค.) ตัวเลขจีดีพีไตรมาส 4/64 ของยูโรโซนและญี่ปุ่น ข้อมูลเศรษฐกิจเดือน ก.พ.ของจีน อาทิ ดัชนีราคาผู้ผลิต ดัชนีราคาผู้บริโภค